เลี้ยงหอยขมในกระชัง ทางเลือกอาชีพเสริมสร้างรายได้
หอยขม หรือหอยจุ๊บ เป็นหอยที่ยังคงได้รับความนิยมจากประชาชน ซึ่งในปัจจุบันจะหารับประทานได้ยาก ไม่มีใครหา ไม่มีใครเลี้ยง ราคาหอยขม จึงขยับสูงถึง กก.ละ 50-60 บาท ต่างกับในอดีตที่มีราคาเพียง กก.ละ 20-30 บาท  ทำให้ชาวบ้าน ตำบลยุโป อำเภอเมือง จังหวัดยะลา ได้มีแนวคิดที่จะเลี้ยงหอยขมในกระชังตามริมคลอง เพื่อเป็นอาชีพเสริม เพิ่มรายได้ให้กับครอบครัวอีกทางหนึ่ง            นายมานะ ป.ปาน ผู้เลี้ยงหอยขม เล่าให้ฟังถึงจุดเริ่มต้นของการมาเลี้ยงหอยขมในกระชังว่า พ่อได้เลี้ยงมาก่อน เมื่อก่อนมีบ่อดินก็จะหาหอยมาใส่ไว้ พอถึงช่วงที่หอยเจริญเติบโต ก็มาหาไปขายที่ตลาดนัด ตนเองคิดว่าหาแบบนี้จะลำบาก ก็เลยได้คิดเย็บกระชังขึ้นมา โดยนำอวนกั้นปลามาดัดแปลง ออกแบบ ให้ได้กระชัง 90 นิ้ว นำไปจ้างช่างเย็บ ถ้าซื้อสำเร็จรูปราคาจะแพง 4-5 ร้อยบาท ช่วยลดต้นทุนไปได้มาก เมื่อเสร็จก็นำลงไปวางในริมคลอง หาพันธุ์หอยมาใส่ พอได้ผลผลิตดี ก็เพิ่มกระชังไปเรื่อยๆ กระชังหนึ่ง ก็จะเลี้ยงได้นานจนผุค่อยเปลี่ยน สำหรับหอยในกระชังเลี้ยงใหม่ๆ 3 เดือน ก็จะให้ไข่เจริญเติบโต หมุนเวียนกันไป เราก็เลือกเก็บตัวใหญ่ๆ ไปขาย บางส่วนก็จะเลือกที่ฝาปิดไม่สนิท มีลูกข้างในเก็บไว้ทำแม่พันธุ์ด้วย  ต่อยอดไปเรื่อยๆ สำหรับหอยขมจะมีเพศผู้และเพศเมียในตัวเดียวกัน            ในส่วนของอาหารนั้น หอยขมจะชอบตะไคร่น้ำ ก็จะใส่ใบตอง ใบมะพร้าว ใบกล้วย  ผักตบชวา ให้อาหารเสริม ก็จะเป็นอาหารปลาดุก ข้าวเย็นเหลือๆ รำละเอียด นำมาคลุกเคล้าผสมกันปั้นเป็นก้อน ให้อาทิตย์ละครั้ง ที่เหลือหอยขมก็จะกินตะไคร่น้ำเป็นอาหาร  สำหรับการเลี้ยงหอยในกระชัง ไม่มีโรคอะไรเลี้ยงง่ายเหมาะกับการทำเกษตรในช่วงนี้ ช่วงที่มีสถานการณ์โควิด-19 ระบาด  จะได้ช่วยให้มีรายได้ บรรเทาผลกระทบ ส่วนคนที่ไม่มีเวลาก็สามารถเลี้ยงได้ ไม่ยุ่งยาก            สำหรับตลาดนั้น ก็ไม่มีปัญหาแต่อย่างใด ขายได้ทั้งในหมู่บ้าน ร้านอาหาร ถ้าเป็นตลาดสดก็จะมีแม่ค้ารองรับอยู่แล้ว  ราคาขายส่งจะอยู่ที่ กก.ละ 50 บาท แม่ค้าก็จะนำไปขาย กก.ละ 55-60 บาท ขายตามบ้าน กก.ละ 50 บาท แกะเนื้อ กก.ละ 140 บาท ส่วนตัดก้น กก.ละ 80 บาท  ราคาจะดี ไม่มีใครเลี้ยง   สำหรับเกษตรกรรายใด หรือหน่วยงานไหนที่อยากให้ชุมชนเลี้ยงหอยขมในกระชัง ก็สามารถมาเข้ามาศึกษาเรียนรู้ ได้ที่ ป้ายรถไฟ บ้านยุโป อำเภอเมือง จังหวัดยะลา หรือทางหมายเลข 087-2997015